กลุ่มไมเนอร์จับมือไทยพาณิชย์หนุนสินเชื่อพันล้านบาท
ไมเนอร์ กรุ๊ป กู้ไทยพาณิชย์ 1,000 ล้านบาท เพิ่มสภาพคล่องทางการเงินและเพิ่มประสิทธิภาพการดำเนินงาน
10 ก.พ. 2553

ไมเนอร์ กรุ๊ป กู้ไทยพาณิชย์ 1,000 ล้านบาท เพิ่มสภาพคล่องทางการเงินและเพิ่มประสิทธิภาพการดำเนินงาน 
นายวิลเลี่ยม เอ็ลล์วู๊ด ไฮเน็ค ประธานกรรมการและประธานเจ้าหน้าที่บริหารของ บมจ. ไมเนอร์ อินเตอร์เนชั่นแนล เปิดเผยว่า การสนับสนุนทางการเงินในครั้งนี้ จะมีส่วนช่วยเสริมศักยภาพและโอกาสในการเติบทางธุรกิจในอนาคต ทำให้บริษัทสามารถยืนหยัดในฐานะผู้นำในธุรกิจโรงแรมและธุรกิจอาหารในภูมิภาคเอเชีย 
 อย่างไรก็ตาม แม้ว่าการประกอบธุรกิจในปี 2552 บริษัทต้องเผชิญกับความท้าทายทั้งในด้านวิกฤติเศรษฐกิจและความไม่มั่นคงทางการเมืองภายในประเทศ แต่ในด้านผลประกอบการของบริษัทแล้วนับได้ว่าเป็นปีที่ดีอีกปีหนึ่ง ดังจะเห็นได้จากธุรกิจอาหารในเครือบริษัทสามารถสร้างการเติบโตของผลกำไรที่ดีและมีการทำสัญญาให้สิทธิ์แฟรน์ไชส์ร้านอาหารเพิ่มเติมในต่างประเทศ เช่น อินเดียและเวียดนาม ในขณะที่ธุรกิจโรงแรมก็มีการลงนามในสัญญารับบริหารจัดการโรงแรมภายใต้แบรนด์ อนันตรา  ซึ่งเป็นแบรนด์ของบริษัทเพิ่มเติมอีกกว่า 9 แห่ง  ตลอดจนความสำเร็จในการปรับโครงสร้างธุรกิจในกลุ่มโดยการเข้าถือหุ้นใน บมจ. ไมเนอร์ คอร์ปอเรชั่น 
 นางปรารถนา มงคลกุล ประธานเจ้าหน้าที่การเงินของ บมจ. ไมเนอร์ อินเตอร์เนชั่นแนล กล่าวว่า จากการวางแผนทางการเงินที่รอบคอบของบริษัท การดำรงอัตราส่วนหนี้สินสุทธิต่อทุนในระดับ 1 เท่าในปีที่ผ่านมา ทำให้บริษัทที่ปัจจุบันมีอัตราผลตอบแทนผู้ถือหุ้นอยู่ในอัตราที่สูงสามารถสร้างความได้เปรียบจากอัตราดอกเบี้ยที่อยู่ในระดับต่ำในปีที่ผ่านมา และในโอกาสนี้ ธนาคารไทยพาณิชย์ ได้แสดงความเชื่อมั่นในแผนการดำเนินงานของกลุ่มบริษัท ไมเนอร์ อีกครั้งหนึ่ง ด้วยการอนุมัติสินเชื่อเพิ่มขึ้นในวงเงิน 1 พันล้านบาท ซึ่งส่วนหนึ่งเป็นวงเงินแบบ Committed Revolving ระยะเวลา 3ปี เพื่อเสริมความคล่องตัวในการบริหารเงินทุนหมุนเวียนให้กลุ่มบริษัท 
 นอกจากนี้ทางธนาคารยังได้ให้บริการทางด้าน Business Cash Management ด้วยจากเครือข่ายทั่วประเทศของธนาคารไทยพาณิชย์ เราเชื่อว่าบริการดังกล่าวจะยิ่งช่วยเพิ่มประสิทธิภาพและความคล่องตัวในการบริหารทางการเงินของกลุ่มบริษัท
 นางกรรณิกา ชลิตอาภรณ์  กรรมการผู้จัดการใหญ่ ธนาคารไทยพาณิชย์ กล่าวสรุปว่า การสนับสนุนสินเชื่อในวงเงิน จำนวน 1,000 ล้านบาท ให้กับกลุ่มไมเนอร์ในครั้งนี้ เป็นไปตามนโยบายของธนาคาร ในการเป็น Premier Universal Bank และเป็น Total Solution Provider ให้ลูกค้าธุรกิจขนาดใหญ่และมีศักยภาพในการขยายธุรกิจ โดยพร้อมร่วมคิด ร่วมทำ ให้คำปรึกษา และร่วมดำเนินการเพื่อผลักดันให้สามารถเติบโตก้าวหน้าต่อไป  โดยความสำเร็จในการขยายธุรกิจของกลุ่มไมเนอร์ แสดงให้เห็นถึงวิสัยทัศน์ที่กว้างไกลในการดำเนินธุรกิจ”
สำหรับบริการ Business Cash Management ที่ธนาคารให้แก่กลุ่มไมเนอร์ในครั้งนี้ คือ “SCB Payroll” ซึ่งจะช่วยดูแลการโอนจ่ายเงินเดือนให้กับพนักงานของกลุ่มไมเนอร์ในโรงแรม 15 แห่งและร้านอาหารกว่า 700 สาขาทั่วประเทศ พร้อมการันตีการตรงเวลาในการโอนเงินเข้าบัญชี ภายในเวลา 6 โมงเช้า  นอกเหนือจากประสิทธิภาพของบริการดังกล่าวแล้ว  จำนวนเครือข่ายสาขาและเครื่อง ATM ที่ธนาคารไทยพาณิชย์มีจะเป็นช่องทางอำนวยความสะดวกให้กับพนักงานของกลุ่มไมเนอร์ทั่วประเทศได้ด้วย